**Мемлекеттік органдарға**

*(тізім бойынша)*

**«Самұрық-Қазына»**

**Ұлттық әл-ауқат қоры» АҚ**

**«Бәйтерек»**

**Ұлттық басқарушы холдингі» АҚ**

*Табыстары мен мүлкі туралы декларациялардан*

*алынатын мәліметтерді жариялауға қатысты*

«Сыбайлас жемқорлыққа қарсы іс-қимыл туралы» Заңның *(бұдан әрі – Заң)* 11-бабының 9-тармағына сәйкес, **есептік күнтізбелік жылдан кейінгі жылдың 31 желтоқсанынан кешіктірмей** жариялануға жататын мәліметтерге мемлекеттік саяси қызметшілердің, «А» корпусының мемлекеттік әкімшілік қызметшілерінің, Парламент депутаттарының, Адам құқықтары жөніндегі уәкілдің, судьялардың, квазимемлекеттік сектор субъектілеріндегі басқару функцияларын орындайтын адамдар мен олардың жұбайларының тапсырған декларацияларында көрсетілген деректер жатады.

Аталған Заң нормасы 2025 жылы 1 қаңтардан бастап қолданысқа енгізілді.

Кезекті күнтізбелік жыл үшін тапсырылатын декларация – бұл **табыстар мен мүлік туралы декларация**.

Салық кодексінің 635-бабына сәйкес, 2024 жылға арналған табыстар мен мүлік туралы декларация 2025 жылғы 15 қыркүйекке дейін тапсырылуға тиіс.

Жоғарыда аталған тұлғалардың 2024 жылға арналған табыстар мен мүлік туралы декларацияларынан алынатын мәліметтер **2025 жылдың соңына дейін** жариялануға тиіс.

Жариялануға жататын мәліметтер тізбесін сыбайлас жемқорлыққа қарсы іс-қимыл жөніндегі уәкілетті орган айқындайды.

Осыған байланысты: «Жариялануға жататын мәліметтер тізбесін бекіту туралы» Сыбайлас жемқорлыққа қарсы іс-қимыл агенттігі Төрағасының   
2025 жылғы 7 қаңтардағы № 26 бұйрығы *(Әділет министрлігінде № 35710 болып тіркелген)* қабылданды.

Табыстар мен мүлік туралы декларацияда көрсетілетін мәліметтердің құрамы Салық кодексінің 634-бабының 2-тармағында («Табыстар мен мүлік туралы декларацияны жасау ерекшеліктері») және ҚР Қаржы министрінің   
2021 жылғы 13 қыркүйектегі № 927 бұйрығымен бекітілген Жеке тұлғаның табыстары мен мүлкі туралы декларациясының формасында *(270.00 форма),  
(бұйрыққа 3-қосымша)* *(Әділет министрлігінде № 24367 болып тіркелген)* көзделген.

Осыған байланысты Агенттік жариялануға жататын мәліметтер тізбесін әзірлеу кезінде Салық кодексінің 634-бабының және жеке тұлғаның табыстары мен мүлкі туралы декларация формасының ережелерін ескерді.

«Салық және бюджетке төленетін басқа да міндетті төлемдер туралы» Қазақстан Республикасының Кодексің (Салық кодексі) және «Салық және бюджетке төленетін басқа да міндетті төлемдер туралы» Қазақстан Республикасының Кодексін қолданысқа енгізу туралы» Қазақстан Республикасының Заңына өзгерістер мен толықтырулар енгізу туралы» 2023 жылғы 12 желтоқсандағы № 45-VIII ҚРЗ Заңымен *(2024 жылғы 1 қаңтардан бастап қолданысқа енгізілген)* Салық кодексінің 634-бабына өзгерістер енгізілді, атап айтқанда, бұл деректерді салық органдары төлем көзі арқылы тікелей алатындықтан, жылдық еңбекақы туралы мәліметтерді жариялау алып тасталғанына назар аударамыз.

Қазіргі уақытта Салық кодексінің 634-бабы 2-тармағының   
1) тармақшасына сәйкес, табыстар мен мүлік туралы декларацияда **жеке тұлға өзі салық салуға жататын табыстары көрсетіледі**.

Қаржы министрлігі жеке тұлғаның табыстар мен мүлік туралы декларациясы формасына өзгерістер енгізді, атап айтқанда, төлем көзінен салық салуға жататын табыс сомасын көрсету **алынып тасталды**.

Осылайша, 2024 жылдан бастап мемлекеттік қызметшілер мен декларация тапсыратын басқа да тұлғалардың негізгі жұмыс орны бойынша алған еңбекақысы есептік жыл үшін декларацияда көрсетілмейді.

Салық кодексінің 330-бабында жеке тұлға өзі салық салуға жататын табыстар айқындалған *(36-тарау, 2-параграф – «Жеке тұлға дербес салық салуға жататын кірістер»)*.

Мысалға, оларға мыналар жатады: мүлікті (жылжымайтын мүлік, көлік, бағалы қағаздар, цифрлық активтер, компаниядағы үлестер және т.б.) сату кезінде құн өсімінен алынған табыс, жеке кәсіпкер болып табылмайтын жеке тұлғаның мүлікті жалға беруден (жалдаудан) алған табысы және басқасы.

Жариялануға жататын мәліметтердің бекітілген тізбесіне сәйкес, табыстар мен мүлік туралы декларацияда бар болған жағдайда, мынадай ақпарат жарияланады:

*– жеке тұлға өзі салық салуға жататын табыстары туралы мәлімет;*

*– есептік салық кезеңінде сатып алынған және (немесе) өтеусіз алынған мүлік (оның ішінде ақша), соның ішінде Қазақстан Республикасынан тыс жерлердегі мүлік туралы мәлімет;*

*– есептік салық кезеңінде иеліктен шығарылған және (немесе) өтеусіз берілген, оның ішінде ҚР шегінен тыс мүлік туралы мәлімет;*

*–* ***Қазақстан Республикасынан тыс жерлерде орналасқан шетелдік банктердегі*** *банктік шоттардағы ақша туралы мәлімет;*

*– есептік салық кезеңінің 31 желтоқсанына жеке тұлғаның меншігінде бар мүлік туралы мәлімет:*

*а) шет мемлекеттің заңнамасына сәйкес тіркеуге жататын мүлік;*

*б) эмитенттері* ***ҚР шегінен тыс жерде*** *тіркелген бағалы қағаздар, цифрлық активтер;*

*в) инвестициялық алтын;*

*г)* ***ҚР шегінен тыс жерде*** *тіркелген заңды тұлғаның жарғылық капиталындағы үлес.*

Бұл ретте, аталған деректер дербес деректер болып табылатындықтан, жеке сәйкестендіру нөмірі (ЖСН), тұрғылықты мекенжайы және жылжымайтын мүлік объектілерінің орналасқан мекенжайы **жариялануға жатпайды**.

Сонымен қатар, Заңның 11-бабы 9-тармағында декларацияларда көрсетілген мәліметтерді мемлекеттік органдардың, ұйымдардың, Қазақстан Республикасы Парламентінің және Қазақстан Республикасы Жоғарғы Сотының персоналды басқару қызметтері (кадр қызметтері) өздерінің ресми интернет-ресурстарында орналастыратыны көзделген.

***Анықтама үшін:***

*Қазақстан Республикасы Президентінің 2015 жылғы 29 желтоқсандағы № 150 Жарлығымен бекітілген Мемлекеттік саяси және әкімшілік қызметшілер лауазымдарының тізіліміне сәйкес, мемлекеттік* ***саяси*** *қызметшілерге мыналар жатады:*

1. *ҚР Премьер-Министрі және орынбасарлары;*
2. *ҚР Мемлекеттік кеңесшісі;*
3. *ҚР Президенті Әкімшілігінің Басшысы;*
4. *ҚР Орталық сайлау комиссиясының төрағасы, орынбасары, хатшысы және мүшелері;*
5. *ҚР Қауіпсіздік Кеңесінің хатшысы, оның орынбасарлары;*
6. *ҚР Жоғарғы Сот Кеңесінің төрағасы;*
7. *ҚР Жоғары аудиторлық палатасының төрағасы және мүшелері;*
8. *ҚР Президенті Кеңсесінің бастығы оның орынбасарлары;*
9. *ҚР Президентінің Көмекшілері және Кеңесшілері;*
10. *ҚР Президентіне тікелей бағынатын және есеп беретін мемлекеттік органдардың басшылары, олардың орынбасарлары;*
11. *ҚР Министрлері және олардың орынбасарлары;*
12. *Облыстардың, республикалық маңызы бар қалалардың, астананың әкімдері, олардың орынбасарлары және аппарат басшылары;*
13. *ҚР Төтенше және өкілетті елшілері;*
14. *ҚР Үкіметі Аппаратының басшысы және оның орынбасарлары;*
15. *ҚР Үкіметінің ҚР Парламентіндегі өкілі;*
16. *Облыс орталықтары болып табылатын қалалардың, облыстық маңызы бар қалалардың, облыс аудандары мен қалалардағы аудандардың әкімдері және өзге де бірқатар лауазымды тұлғалар.*

*Мемлекеттік қызметшілердің «****А» корпусы*** *лауазымдарына мыналар жатады:*

*ОМО аппарат басшылары және ОМО комитеттерінің төрағалары.*

Кірістер мен мүлік туралы декларациялардан мәліметтерді жариялау тәртібі туралы Заң нормалары мен салық заңнамасының осы түсіндірмесін өз ведомстволар және мен ведомстволық бағынысты ұйымдарға (бар болған жағдайда) жіберу керек.

**Төрағаның бірінші орынбасары**

**сыбайлас жемқорлыққа қарсы қызмет**

**генерал-майоры Ұ. Сарқұлов**

*орынд. Д.Б. Дәрменов*

*тел. 90-90-17*